A Bizottság 2056/2001/EK rendelete

(2001. október 19.)

az Északi-tengerben található és a Skóciától nyugatra található tőkehalállomány helyreállítására vonatkozó kiegészítő technikai intézkedések megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 973/2001/EK rendelettel [1] módosított, a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló, 1998. március 30-i 850/98/EK tanácsi rendeletre [2] és különösen annak 45. cikke (1) bekezdésére,

mivel:

(1) 2000 novemberében a Nemzetközi Tengerkutatási Tanács (ICES) jelezte, hogy az Északi-tengerben (ICES IV. alterület és ICES IIa. körzet) és a Skóciától nyugatra található vizekben (ICES VI. alterület és ICES Vb. körzet) élő tőkehalállományt az összeomlás komoly veszélye fenyegeti.

(2) A 2000. december 14–15-i tanácsi ülésen a Bizottság és a Tanács megállapította, hogy sürgősen szükség van e tőkehalállományok helyreállítását célzó terv elkészítésére.

(3) A tőkehal-ivadékok kifogását haladéktalanul csökkenteni kell a következők által:

- a tőkehalfogásra használt vontatott hálók és rögzített hálók szembőségének általános növelésével, és e célból el kell térni a 850/98/EK rendelet I. és VI. mellékletében megállapított, a vontatott hálók szembőségére vonatkozó feltételektől, és

- további feltételek megállapításával, amelyek biztosítják, hogy a tőkehal-ivadékok 120 mm-nél kisebb szembőségű vontatott hálóval történő kifogása csökkenjen.

(4) Az Északi-tenger tekintetében tervezett intézkedések közül több a Skóciától nyugatra elhelyezkedő vizekben élő tőkehalállomány helyreállítására is vonatkozik, és ezért e földrajzi területen is alkalmazni kell, míg egyes intézkedéseket kifejezetten a Skóciától nyugatra fekvő területeken kell alkalmazni.

(5) E kérdéseket haladéktalanul szabályozni kell, még a 850/98/EK rendelet módosítását megelőzően annak érdekében, hogy a halászati ágazatnak elegendő idő álljon rendelkezésére a halászfelszerelések megváltoztatására.

(6) Az e rendeletben előírt intézkedések összhangban vannak a Halászati és Akvakultúraágazati Irányítóbizottság véleményével,

ELFOGADTA EZT A RENDELETET:

1. cikk

(1) Ezt a rendeletet az ICES IV. és VI. alterülethez, illetve az ICES IIa. és Vb. körzethez tartozó közösségi vizeken halászati tevékenységet folytató halászhajókra kell alkalmazni.

(2) A rendelet nem vonatkozik az ICES VI. alterületnek a következő földrajzi koordinátákat összekötő egyenes vonalak által körülhatárolt részén halászati tevékenységet folytató halászhajókra:

északi szélesség 56° 00' nyugati hosszúság 07° 30',

északi szélesség 56° 00' nyugati hosszúság 04° 00,

északi szélesség 55° 00' nyugati hosszúság 04° 00',

északi szélesség 55° 00' nyugati hosszúság 07° 30',

északi szélesség 56° 00' nyugati hosszúság 07° 30'.

(3) E területen az ír-tengeri (ICES VIIa. körzet) tőkehalállomány helyreállítására vonatkozó kiegészítő technikai intézkedések megállapításáról szóló, 2000. november 17-i 2549/2000/EK tanácsi rendelet [3] 2. és 3. cikkében megállapított feltételeket kell alkalmazni.

2. cikk

E rendelet alkalmazásában:

1. "zsákvég": a vonóhálókra, a kerítőhálókra és a hasonló hálókra felszerelt tartozékokról szóló, 1984. december 6-i 3440/84/EGK bizottsági rendelet [4] mellékletében meghatározott sensu stricto zsákvég.

2. "nyújtóelem": a 3440/84/EGK rendelet mellékletében meghatározott hosszabbító elem.

3. cikk

E rendelet alkalmazásában a fedélzeten tartott fogás százalékait a 850/98/EK rendelet 5. cikkében megállapított feltételeknek megfelelően kell kiszámítani.

4. cikk

A 850/98/EK rendelet 4. cikkének (4) bekezdésében és 15. cikkének (1) bekezdésében megállapított feltételektől eltérően:

1. Az ICES VI. alterületen és/vagy az ICES Vb. körzetben bármely, 70–79 mm szembőségű vontatott fenékhálóval kifogott és a fedélzeten tartott fogásnak legalább 30 %-ban norvég homárból kell állnia, és a tőkehal mennyisége nem haladhatja meg az 5 %-ot.

2. 80–109 mm szembőségű, bármilyen vontatott fenékhálóval kifogott és a fedélzeten tartott fogásnak legalább 30 %-ban kell norvég homárt tartalmaznia az ICES IIa. körzetben vagy az ICES IV. alterületnek az alábbi földrajzi koordinátákat összekötő egyenes vonalaktól északra fekvő részén:

Az Egyesült Királyság keleti partján az északi szélesség 55° 00'-nél található pont,

északi szélesség 55° 00' keleti hosszúság 05° 00',

északi szélesség 56° 00' keleti hosszúság 05° 00',

Dánia nyugati partján az északi szélesség 56° 00'-nél található pont.

3. Az ICES VI. alterületen és/vagy az ICES Vb. körzetben bármely, 100–109 mm szembőségű vontatott fenékhálóval kifogott, és bármely halászhajó fedélzetén tartott fogásnak a következőket kell tartalmaznia:

- legalább 70 % arányban foltos tőkehal, szürke tőkehal, vékonybajszú tőkehal, ördöghal, nyelvhal, valódi rájafélék, fekete tőkehal és norvég homár bármilyen keveréke, és legfeljebb 5 % tőkehal, vagy

- legalább 70 % arányban azon célfajok keveréke, amelyek a 850/98/EK rendelet I. mellékletében a 80–99 mm-es szembőség esetében meghatározott célfajok hosszabb jegyzékén szerepelnek, és/vagy az északi menyhal, a kék menyhal, a fekete tőkehal, a cápafélék, a fekete abroncshal, a csillagosszemű hal, a Phycis spp. és a Brosme brosme bármilyen keveréke, és legfeljebb 5 % tőkehal.

4. Bármely, 110–119 mm szembőségű vontatott fenékhálóval kifogott, és bármely halászhajó fedélzetén tartott fogásnak a következőket kell tartalmaznia:

- legalább 70 % arányban fekete tőkehal és legfeljebb 3 % tőkehal, vagy

- az ICES VI. alterületen és/vagy az ICES Vb. körzetben kifogott és fedélzeten tartott fogás tekintetében legalább 70 %-ban azon célfajok keveréke, amelyek szerepelnek a 850/98/EK rendelet I. mellékletében a 80–99 mm-es szembőség esetében meghatározott célfajok hosszabb jegyzékében, és/vagy északi menyhal, a kék menyhal, a fekete tőkehal, a cápafélék, a fekete abroncshal, a csillagosszemű hal, a Phycis spp és a Brosme brosme bármilyen keveréke, és legfeljebb 5 % tőkehal.

2002-ben azonban bármely, 110–119 mm szembőségű vontatott fenékhálóval kifogott, és bármely halászhajó fedélzetén tartott fogás a következőkből is állhat:

- az ICES IV. alterületen és/vagy az ICES IIa. körzetben legalább 50 % arányban a foltos tőkehal, a vékonybajszú tőkehal, a sima lepényhal, a nyelvhal, a kisfejű nyelvhal, a valódi rájafélék és az ördöghal bármilyen keveréke, és legfeljebb 25 % tőkehal, vagy

- az ICES VI. alterületen és/vagy az ICES Vb. körzetben legalább 50 % arányban a foltos tőkehal, a vékonybajszú tőkehal, a nyelvhal, az ördöghal, a valódi rájafélék, a grönlandi laposhal, a norvég menyhal, az északi menyhal és a fekete tőkehal bármilyen keveréke, és legfeljebb 25 % tőkehal.

5. Tilos 100–119 mm szembőségű vontatott fenékhálót vagy hálókat a fedélzeten tartani és használni, kivéve, ha:

- minden ilyen hálót legalább 90 mm-es szembőségű, négyzetes szemű hálópanellel szereltek fel, és a hálópanelt a 850/98/EK rendelet 7. cikkének (2) és (3) bekezdésében megállapított feltételeknek megfelelően helyezték el, vagy

- a fedélzeten tartott fogás legalább 70 % arányban azon célfajok bármilyen keverékét tartalmazza, amelyek a 850/98/EK rendelet I. mellékletében a 80–99 mm-es szembőség esetében meghatározott célfajok hosszabb jegyzékében szerepelnek, és/vagy az északi menyhal, a kék menyhal, a fekete tőkehal, a cápafélék, a fekete abroncshal, a csillagosszemű hal, a Phycis spp. és a Brosme brosme bármilyen keverékét, valamint legfeljebb 5 % tőkehalat tartalmaz, vagy

- minden ilyen hálót a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendelet [5] 20. cikkének (1) bekezdésében megállapított feltételek szerint vetnek ki és húznak fel.

6. Ha az (1)–(5) bekezdés másként nem rendelkezik, a bármilyen 32–119 mm-es szembőségű vontatott fenékhálóval felszerelt hajó fedélzetén tartott tőkehalfogás nem haladhatja meg a kifogott és fedélzeten tartott összes tengeri élőlény tömegének 20 %-át.

7. A 120 mm-es vagy annál nagyobb szembőségű, vontatott fenékhálóval kifogott és fedélzeten tartott fogásra nem érvényesek a célfajok és nem célfajok százalékaira vonatkozó feltételek.

5. cikk

(1) Tilos olyan vontatott fenékhálót használni, amelyen a következők találhatók:

i. bármely olyan négyzetes szem, amelynek oldalai nem körülbelül egyenlő hosszúságúak;

ii. olyan zsákvég és nyújtóelem, amelyek együttes kinyújtott hossza meghaladja a 36 métert a 70 mm-es vagy annál nagyobb szembőségű hálókon;

iii. olyan, több léhésdarabból készült zsákvég és nyújtóelem, amelyek esetében az említett zsákvég és nyújtóelem felső felének vagy felső léhésének hosszméretei nem egyeznek meg az alsó felének vagy alsó léhésének hosszméreteivel;

iv. olyan zsákvég vagy nyújtóelem vagy négyzetes szemű hálópanel, amely nem kizárólag egyfajta hálóléhésből készült;

v. olyan zsákvég, amelyet varráson kívül bármilyen más módon rögzítettek a halászhálónak a zsákvég előtti részéhez;

vi. olyan 55 mm-es vagy annál nagyobb szembőségű zsákvég és/vagy nyújtóelem, amely nem olyan egyszeres fonalból való hálóléhésből készült, ahol egyetlen fonal vastagsága sem haladja meg a 8 mm-t, illetve nem olyan dupla fonalból való hálóléhésből készült, ahol egyetlen fonal vastagsága sem haladja meg a 5 mm-t.

(2) A merevítőrudas zsákhálók kivételével tilos olyan vontatott fenékhálót használni:

i. amely 70–89 mm-es szembőségű, és a zsákvég bármely kerületén, kivéve a csatlakoztatásokat és a peremeket, 120-nál több szem van;

ii. amely 90 mm-esnél nagyobb szembőségű, és a zsákvég bármely kerületén, kivéve a csatlakoztatásokat és a peremeket, 100-nál több szem van;

iii. amely 70–99 mm-es szembőségű, kivéve, ha a háló felső fele olyan hálóléhésből készült panelből áll, amelyet közvetlenül a háló elülső köteléhez erősítettek, vagy közvetlenül a háló első köteléhez erősített, bármilyen szembőségű hálószövet legfeljebb három szemsorához rögzítettek, és amely legalább 15 szemsor hosszan a háló hátsó feléhez nyúlik, és olyan rombusz alakú szemekből álló hálóléhésből készült, amelyben egyetlen szem sem kisebb 140 mm-nél;

iv. amely 70–99 mm-es szembőségű, kivéve, ha a háló legalább 80 mm-es szembőségű, négyzetes szemű hálópanelt is tartalmaz a 850/98/EK rendelet 7. cikkének (2) és (3) bekezdésében megállapított feltételeknek megfelelően.

A iii. és iv. pontban megállapított feltételeket nem kell alkalmazni, ha a 80–99 mm-es szembőségű hálóval vagy hálókkal fogott és a fedélzeten tartott fogás a következőkből áll:

- legalább 85 % arányban csíkos fésűkagylóból, vagy

- legalább 40 % arányban nyelvhalból, és legfeljebb 5 % tőkehalból.

(3) Tilos a fedélzeten tartani és használni 80 mm-es vagy annál nagyobb szembőségű merevítőrudas zsákhálót, kivéve, ha a háló első részének a teljes felső fele olyan hálószövetből készült panelből áll, amelyben egyetlen szem mérete sem kisebb 180 mm-nél, és az alábbiakhoz van rögzítve:

- közvetlenül a háló első köteléhez, vagy

- közvetlenül a háló első köteléhez erősített, bármilyen szembőségű hálóléhés legfeljebb három szemsorához.

A hálópanel legalább a következő módon kiszámított szemszámmal nyúlik a háló hátsó részéhez:

i. a háló rúdjának méterben kifejezett hosszát osztjuk 12-vel;

ii. az i. pontban kapott eredményt szorozzuk 5400-zal;

iii. a ii. pontban kapott eredményt elosztjuk a panelen lévő legkisebb szem milliméterben kifejezett méretével;

iv. a iii. pontban kapott eredményből elhagyjuk a tizedes- és egyéb törteket.

6. cikk

(1) Tilos a következő földrajzi területeken 32–119 mm-es szembőségű merevítőrudas zsákhálót használni:

- ICES IIa. körzet,

- az ICES IV. alterületnek az északi szélesség 56° 00'-től északra fekvő része,

- ICES Vb. körzet,

- az ICES VI. alterületnek az északi szélesség 56° 00'-től északra fekvő része.

(2) Engedélyezett azonban a 100–119 mm-es merevítőrudas zsákhálók használata az Egyesült Királyság keleti partjának az északi szélesség 55° 00' és az északi szélesség 56° 00' közötti részén, és a következő földrajzi koordinátákat összekötő egyenes vonalak által határolt területen:

az Egyesült Királyság keleti partján az északi szélesség 55° 00'-nél található pont,

északi szélesség 55° 00' keleti hosszúság 05° 00'

északi szélesség 56° 00' keleti hosszúság 05° 00'

az Egyesült Királyság keleti partján az északi szélesség 56° 00'-nél található pont,

feltéve, hogy az e területen, az ilyen hálóval kifogott és a fedélzeten tartott fogás legfeljebb 5 % arányban tartalmaz tőkehalat.

(3) Az ICES IV. alterületen és/vagy az ICES IIa. körzetben tilos egyidejűleg a fedélzeten tartani kettőnél több 32–99 mm-es, 100–119 mm-es, illetve 120 mm-es vagy annál nagyobb szembőségű merevítőrudas zsákhálót.

7. cikk

A 850/98/EK rendelet VI. mellékletében és 11. cikkében megállapított feltételektől eltérően, tilos a rögzített hálóval fogott és a fedélzeten tartott tengeri élőlények teljes tömegének 30 %-át meghaladó mennyiségű tőkehalat a fedélzeten tartani, kivéve, ha a hálók szembősége legalább 140 mm-es.

8. cikk

(1) Az ICES IV. alterületen és/vagy az ICES IIa. körzetben tilos bármilyen 70–79 mm-es vontatott fenékhálót használni. 2002-ben azonban engedélyezett a közösségi és a norvég hajók számára az ICES IV. alterülethez tartozó közösségi vizeken olyan vontatott fenékhálót használni a merevítőrudas zsákhálók kivételével, amelyek olyan zsákvéggel vannak felszerelve, amelyen egyetlen szem mérete sem kisebb 70 mm-nél, és amely kizárólag négyzetes szemű hálóléhésből készült.

Az ilyen fenékhálóval fogott és fedélzeten tartott fogásnak legalább 30 % arányban kell norvég homárt tartalmaznia.

(2) A 850/98/EK rendelet 30. cikkének (3) bekezdésében megállapított, fenékzsákhálóval, páros fenékzsákhálóval és kerítőhálóval való halászatra vonatkozó tilalom az ICES IV. alterület északi részén nem érvényes.

9. cikk

A 850/98/EK rendelet 7. cikkének (5) bekezdésében megállapított rendelkezésektől eltérően, a norvég hajók számára engedélyezett az ICES IV. alterülethez tartozó közösségi vizeken Pandalus garnélákra halászni olyan 32–54 mm-es szembőségű vontatott fenékhálóval, amelyben a norvég jogszabályokban megállapított feltételeknek megfelelően osztályozó rácsot helyeztek el.

10. cikk

Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.

Ezt a rendeletet 2002. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. október 19-én.

a Bizottság részéről

Franz Fischler

a Bizottság tagja

[1] HL L 137., 2001.5.19., 1. o.

[2] HL L 125., 1998.4.27., 1. o.

[3] HL L 292., 2000.11.21., 5. o.

[4] HL L 318., 1984.12.7., 23. o.

[5] HL L 261., 1993.10.20., 1. o.

--------------------------------------------------